Agt vas toe polisie transitorooftog fnuikFoto verskaf deur die SAPD Agt vermeende transitorowers is Vrydag in hegtenis geneem ná die polisie in Gauteng ŉ transitorooftog by Evaton Mall in die suide van Johannesburg gefnuik het. Kol. Brenda Muridili, woordvoerder van die polisie, het gesê ŉ taakspan van verskeie eenhede, waaronder lede van die Johannesburgse metropolisie, het vyf voertuie met vervalste nommerplate opgemerk. “ŉ Jaagtog het gevolg en tot ŉ skietery gelei. Agt persone is in hegtenis geneem. Een manlike verdagte is dood ná een van die voertuie aan die brand geslaan het toe dit in ŉ huis in Sebokeng vasgejaag het. Twee verdagtes is beseer en onder polisiebewaking na ŉ hospitaal geneem.” Beamptes het beslag gelê op twee R5’s, ammunisie, ŉ BMW X1, Volkswagen Kombi, Volkswagen Polo Vivo, Fiat-bakkie, Tata India en ŉ Audi S5 wat uitgebrand het. “Beamptes is steeds op soek na vyf verdagtes,” het sy bygevoeg. Genl Khehla Sitole, nasionale polisiekommissaris, het die beamptes geloof vir hul vinnige optrede.